А я дарэчы ня шмат чаго зараз слухаю. Хоць і магчымасьці ёсьць, але часу няма. Калі ты ў нейкім сэнсе вырас і больш займаешся сабой, сям’ёй, бытавымі рэчамі, мэтанакіраванае праслухоўваньне музыкі зьядае час. Адзінае магу сказаць – вельмі шмат зьявілася насамрэч цікавых гуртоў. Падабаюцца Forodwaith, Folcore, якія я ў прынцыпе, у нейкім сэнсе, і раскруціў з-за асабістага захапленьня. Ягорава Гара з Гомелю — таксама вельмі цікавы, самабытны гурт. Займальны, якасны праект – ByCry, толькі, маё прынцыповае меркаваньне, раіў бы вакалістцы Аляксандры менш распыляцца па шматлікіх асабістых рознастылёвых праектах гурта кшталту, Karavaj, Агатка, Крывы Рай і г д., бо зь іх атрымліваюцца проста праекты дзеля праектаў. Хлапцы зь Litvintroll – сапраўдныя малайцы, выступаюць чотка і зладжана, робяць вялікія посьпехі. Пытаньне толькі ў тым, наколькі іх хопіць, каб не атрымалася так, што Litvintroll хутка дасягнуць вяршыні славы і далей працягнуць граць адно і тое ж. Няхай заўсёды зьдзіўляюць нас сваімі новымі песьнямі!